የመንዝና ግሼ አውራጃና ዙሪያው አጎራባች አውራጃዎች ውስጥ የሚኖሩት ህዝቦች፣ ለከፋ ረሃብና ወረርሽኝ ተዳርገው ያለቁበት ክፉ ዘመን ነበር፡፡ በመንዝና ግሼ አውራጃ ውስጥ የምትገኘው የአንፆኪያ ገምዛ ወረዳ መኮይ ከተማ፣ ከአጎራባቾቹ ወረዳዎች በተሻለ ሁኔታ ውስጥ ትገኝ ስለነበር ድርቅ ክፉኛ ባጠቃባቸው አካባቢዎች የሚኖሩ ህዝቦች፣ ከመኖሪያ ቀዬአቸው እየተሰደዱ አንጾኪያን አጨናነቋት፡፡ ከ60 ሺ በላይ ህዝብ ይኖርባት የነበረችው ይህቺው ወረዳ፣ ረሃብና ድርቅ ጠንቶባቸው ከየአካባቢው እየፈለሱ የመጡትን የረሃብ ስደተኛ ወገኖችን ተቀብላ፣ ለጥቂት ቀናት ያላትን እያካፈለች አቆየቻቸው፡፡ የድርቁ ሁኔታ ወሰኑን እያሰፋና እየበረታ፣ የስደተኛው ቁጥር ከቀን ወደ ቀን እየጨመረ ሲሄድ ግን እሷ ራሷ ለረሃብ እጇን ሰጠች፡፡ ከ60ሺ በላይ የሚሆነው የአንፆኪያ ህዝብ፣ ከሰባት አጎራባች አውራጃዎች በስደት ከመጡበት ቁጥራቸው ከ36ሺ በላይ ከሚሆኑ ወገኖቹ ጋር በረሃብ ተናጠ፡፡
